37.		Odvolanie obvineného proti rozhodnutiu o priestupku
			(§ 81 ods. 1 ZoP)
Roman Korček
bytom Komenského ul. č. 2345/15, 031 01 Liptovský Mikuláš		Okresný úrad 
						Odbor opravných prostriedkov
Liptovský Mikuláš dňa 4. 5. 2023				Hlavná ul. č. 23, 010 01 Žilina
Vec:	Odvolanie proti rozhodnutiu o priestupku č.: A/2023/00567/OVVS-3
V priestupkovom konaní vedenom na Okresnom úrade Liptovský Mikuláš, odbor všeobecnej vnútornej správy, Moyzesova ul. č. 23, 031 01 Liptovský Mikuláš pod č. j.: A/2023/00567/OVVS-3 proti mne vydal správny orgán dňa 25. 4. 2023 rozhodnutie, v ktorom ma uznal vinným z priestupku proti poriadku v správe podľa § 21 ods. 1 písm. c) zákona č. 372/1990 Zb. o priestupkoch v znení neskorších predpisov za to, že na žiadosti o vydanie osvedčenia o zdravotnej spôsobilosti som uviedol okrem mena a priezviska aj titul Mgr., ktorý nemám. Za priestupok mi správny orgán uložil pokutu vo výške 50 €.
Proti rozhodnutiu správneho orgánu č. j.: A/2023/00567/OVVS-3 zo dňa 25. 4. 2023 podávam podľa § 81 ods. 1 zákona č. 372/1990 Zb. o priestupkoch v znení neskorších predpisov v predpísanej lehote z týchto dôvodov
odvolanie.
Na žiadosti o vydanie osvedčenia o zdravotnej spôsobilosti je skutočne uvedený okrem mena a priezviska aj titul absolventa vysokej školy „Mgr.“. K tejto skutočnosti došlo tak, že môj kolega, ktorý podával takú istú žiadosť, napísal žiadosť aj mne a k menu uviedol aj titul Mgr., z toho dôvodu, že vedel o tom, že po ukončení bakalárskeho štúdia pokračujem v štúdiu a vedel, že v júni 2023 budem magisterské štúdium končiť. Keďže nevedel, kedy nám osvedčenia budú vydané (bolo možné, že až po júni 2023), uviedol do žiadosti aj titul, aby osvedčenie bolo vydané aj s titulom. Ja som už takto napísanú žiadosť podpísal bez toho, aby som ju upravil – vymazal údaj o titule Mgr. Rozhodne však popieram, že by som neoprávnene užíval titul absolventa vysokej školy. Nikdy som titul nepoužil, dokonca si neuvádzam ani titul Bc., ktorý mi patrí. Poukazujem aj na skutočnosť, že hoci bol pri mojom mene na žiadosti napísaný titul Mgr., ja som sa podpísal iba menom a priezviskom bez rukou napísaného titulu.
Podľa § 21 ods. 1 písm. c) zákona č. 372/1990 Zb. o priestupkoch v znení neskorších predpisov sa priestupku dopustí ten, kto úmyselne neoprávnene užíva titul absolventa vysokej školy, čo v mojom prípade nebolo preukázané.
Vzhľadom na vyššie uvedené žiadam správny orgán, aby v odvolacom konaní rozhodnutie prvostupňového správneho orgánu č. j.: A/2023/00567/OVVS-3 zo dňa 25. 4. 2023 zrušil a prípadne vrátil na konanie, v ktorom by pripustil svedeckú výpoveď môjho kolegu, ktorý žiadosť písal, pretože pri prerokovaní priestupku túto moju požiadavku prvostupňový správny organ neakceptoval.
Roman Korček
Poznámka
Odvolanie proti rozhodnutiu správneho orgánu sa zásadne doručuje orgánu, ktorý rozhodnutie vydal. 
Dôvodom je tá skutočnosť, že prvostupňový orgán má podľa zákona o správnom konaní povinnosť upovedomiť účastníkov konania o podanom odvolaní, vyzvať ich na vyjadrenie sa k nemu, prípadne doplniť konanie a ďalej to, že ak prvostupňový orgán rozhodne o odvolaní v rámci autoremedúry, odvolanie nemusí k odvolaciemu orgánu prísť. Včas podané odvolanie proti rozhodnutiu o priestupku má vždy odkladný účinok, preto ho podľa § 55 ods. 2 zákona o správnom konaní nemožno vylúčiť.
V rámci autoremedúry môže prvostupňový správny orgán rozhodnúť v prípade, ak odvolaniu vyhovuje v plnom rozsahu a ak sa rozhodnutie netýka iného účastníka konania alebo ak s tým ostatní účastníci konania súhlasia. Proti rozhodnutiu prvostupňového správneho orgánu v rámci autoremedúry možno podať odvolanie. Vecne príslušným správnym orgánom na rozhodnutie o odvolaní je správny orgán najbližšieho vyššieho stupňa nadriadený správnemu orgánu, ktorý napadnuté rozhodnutie vydal alebo ak tak ustanovuje osobitný právny predpis.
V odvolacom konaní môže odvolací správny orgán prvostupňové rozhodnutie
•	potvrdiť a odvolanie zamietnuť,
•	zmeniť,
•	zrušiť,
•	zrušiť a vec vrátiť na nové konanie a prerokovanie.
Proti rozhodnutiu o odvolaní sa už nemožno odvolať. Takého rozhodnutie je možné zmeniť alebo zrušiť iba na základe obnovy konania, preskúmania rozhodnutia mimo odvolacieho konania, na základe protestu prokurátora alebo v rámci preskúmania rozhodnutia súdom.